Skværet opp på SMS etter homo-utskjelling
Oppgjøret endte 0-0, men for Clark kokte det over da sluttsignalet gikk. Sisteskansen snudde seg til bortefansen bak mål og skrek: - Godt jobba, jævla homser. Kos dere i Adeccoligaen, jævla fitter. Styreleder i Stabæk Support, Jonas David Benkow, kaller opptrinnet dårlig stil, men sier hans medlemmer har gjort opp med Hønefoss-keeperen. - En av supporterne våre kjenner Clark litt fra før, så de har skværet opp over SMS, sier Benkow til VG Nett.- Han beklager og sa at han synes vi er flinke supportere. Så da får vi vel si det er greit, fortsetter han. Styrelederen var selv til stede på Hønefoss og har undersøkt med sine medlemmer hva som ble sunget og ropt fra tribunen. Han hevder det ikke ble skreket noe spesielt mot Clark. Benkow mener det kun én gang ble sunget noe som var rettet mot Hønefoss: - En person fra Hønefoss ropte at vi rykker ned, så da sang en del at «mor og far er søsken» tilbake. Det er humoristisk og ikke noe å fyre seg opp over.Clark benektet først overfor TV 2 at han hadde kalt Stabæk-fansen «jævla homser». Etter å ha fått tenkt seg om, erkjente han imidlertid utsagnet. - Jeg trengte bare litt tid til å fordøye det som hadde skjedd. Jeg er den første til å holde opp hendene og innrømme at jeg gjorde en feil. Det er ikke slik jeg er som person, sier keeperen til TV 2. Knut Fure i Norges Fotballforbunds påtalenemnd opplyser til VG Nett mandag morgen at det er for tidlig å si om de vil vurdere å straffeforfølge Clark for tiraden.
Hønefoss-keeper Steve Clark (26) sendte beklagelses-SMS til Stabæk-supporterne etter sin grove tirade på AKA Arena søndag kveld.